# VEDLEGG D – AVTALEVILKÅR

**Rammeavtalebetingelser for Kongsvinger kommune**

**Håndverkertjenester**

**1. Prøvetid**

De første 3 måneder anses som prøvetid. Dersom Kommunen anser at oppdragene ikke utføres tilfredsstillende, kan avtalen sies opp med øyeblikkelig virkning.

**2.** **Godtgjørelse**

**Rater og satser**

HÅNDVERKEREN skal godtgjøres for utførelsen av arbeidet på grunnlag av tidsforbruk etter timerater som er fastsatt i bilag 1. Fastpris kan avtales ved spesielle oppdrag.

Rater og priser skal inkludere alle skatter og avgifter som pålegges HÅNDVERKEREN, hans personell og underleverandører fra alle myndigheter i Norge og utlandet, med unntak av MVA og lignende avgifter.

Rater og priser skal dekke alle HÅNDVERKERENS kostnader forbundet med utførelsen av arbeidet med unntak som spesifisert vedr. tjenestereiser, bruk av utstyr og andre tjenester.

**Timerater** blir betalt for hver time faktisk arbeid. Spisetid godtgjøres ikke. Arbeidstid arvrundes til nærmeste halve time.

**Ordinær arbeidsdag** er 7,5 timer ekskl. spisetid.

**Materialer**

Materialforbruk godtgjøres ihht. bilag 1.

**Tjenestereiser**

Reiseutgifter og diett godtgjøres etter regning, uten påslag i henhold til Statens reiseregulativ.

Tjenestereiser godtgjøres forøvrig ihht. Statens lønnsregulativs fellesbestemmelser § 21, som omhandler tid brukt på tjenestereiser.

**Bruk av utstyr**

Bruk av Kommunens utstyr (maskiner, kjøretøy, måleutstyr o.l.) skal avtales særskilt.

**Andre tjenester**

Hvis personell og/eller utstyr som ikke er dekket av ratene som er beskrevet i rammeavtalen bestilles i forbindelse med utførelsen av arbeidet, skal HÅNDVERKEREN oppgi rater basert på prisnivået anvendt i Rammeavtalen for sammenlignbart personell og/eller utstyr.

**3.** **Total kostnadsramme**

For hvert oppdrag skal det utarbeides en total kostnadsramme for oppdraget.

Kostnadsrammen skal være det høyeste beløp som betales for utførelse av et oppdrag.

For større oppdrag med en ramme utover NOK 100. 000,- skal HÅNDVERKEREN varsle Kongsvinger kommune når 85 % av kostnadsrammen er oppfyllt.

**4.** **Regulering av rater**

Timeratene som er angitt i bilag I blir å justere ihht. SSBs lønnsindeks tab. 14.

Slik justering skjer en gang pr. år pr. 1. juli.

Prisendring skal begrunnes skriftlig minst 2 måneder før ikrafttredelse og kan ikke settes i kraft før etter godkjennelse av Kommunen ved innkjøpslederen.

**5. Fakturering**

Normalt skal fakturering skje ved avsluttet oppdrag. For oppdrag av lengre varighet kan det avtales månedlig fakturering. Faktura må dog ikke overskride verdien av de til enhver tid utførte arbeider.

Betalingsbetingelser er fri leveringsmåned pluss 30 dager forutsatt godkjent utførelse av oppdraget og mottak av korrekt faktura.

Det skal ikke beregnes gebyrer i noen form.

Ved forsinket betaling kan forsinkelsesrenter beregnes ihht. Forsinkelsesrenteloven og forøvrig ihht. den til enhver tid gjeldende forsinkelsesrente. Forsinkelsesrenter skal beregnes pro anno.

Faktura skal klart angi de referanser som Kommunen krever og klart angi hva fakturaen gjelder. Dersom det ikke foreligger skriftlig bestilling må det oppgis navn på den som har bestilt oppdraget og hvor oppdraget ble utført.

Faktura skal vedlegges følgende bilag:

Timelister for det aktuelle oppdrag. Disse skal være attestert av den som ved bestilling er angitt som Kongsvinger kommunes kontaktperson for oppdraget.

Materiallister for det aktuelle oppdrag.

Alle bilag for tjenestereiser inkl. underskrevet reiseregning og kopier av originale kvitteringer og reisedokumenter.

Kopi av kvitteringer for annet som skal godtgjøres.

**6.** **Mannskaper/lønns- og arbeidsvilkår**

Kun HÅNDVERKERENS egne ansatte skal benyttes ved oppdrag for Kongsvinger kommune.

I spesielle tilfelle kan det likevel avtales å benytte underentreprenører. Jfr. Kongsvinger kommunes antikontraktørklausul.

Ansvarlig arbeidsleder på arbeidsstedet skal ha fagbrev/sertifikat som spesifisert i avtaledokumentet. Lærlinger skal ikke arbeide uten direkte veiledning og oppsyn av arbeidsleder med fagbrev/sertifikat.

Det forutsettes at ansatte hos leverandører og eventuelle underleverandører som direkte medvirker til å oppfylle kontrakten, har lønns- og arbeidsvilkår som ikke er dårligere enn det som følger av gjeldende landsomfattende tariffavtale, eller det som ellers er normalt for vedkommende sted og yrke. Dette gjelder også for arbeid som skal utføres i utlandet.

Leverandøren og eventuelle underleverandører skal på forespørsel fra Oppdragsgiver dokumentere lønns- og arbeidsvilkårene til ansatte som medvirker til å oppfylle kontrakten.

Oppdragsgiver forbeholder seg retten til å gjennomføre nødvendige sanksjoner, dersom leverandøren eller eventuelle underleverandører ikke etterlever kontraktsklausulen om lønns- og arbeidsvilkår. Sanksjonen skal være egnet til å påvirke leverandøren eller underleverandøren til å oppfylle kontraktsklausulen.

**7. Kvalitet**

Oppdragenes utførelse forutsettes å være av førsteklasses kvalitet og ihht. relevante standarder.

Det forutsettes at de oppdrag som utføres og materialer som leveres er offentlig godkjent, sertifisert, registrert o.l., der slik godkjenning er pålagt. For kjemikalier skal det leveres produktdatablader.

**8. Arbeidets utførelse**

Arbeidet skal utføres i nær kontakt med den som fra Kongsvinger kommune er angitt som kontaktperson for angjeldende oppdrag.

Arbeidet skal utføres innenfor rammen av de sikkerhetsbestemmelser som gjelder for arbeidsstedet,

bransjen og ihht. Arbeidsmiljøloven.

HÅNDVERKEREN skal sørge for å holde anleggsstedet rent og ryddig. Utstyr og verktøy skal ryddes sammen hver dag ved arbeidstidens slutt med mindre annet er avtalt særskilt.

Arbeidsoppdrag anses ikke å være ferdig før anleggsstedet er rengjort og ryddet.

**9.** **Bestilling av oppdrag**

Oppdrag kan bestilles muntlig eller ved at Kongsvinger kommune utsteder en **Arbeidsordre** som refererer til denne Rammeavtalen.

Arbeidsordren skal være undertegnet av begge parter og Arbeidsordren sammen med Rammeavtalen utgjør Avtalen for oppdraget.

Alle individuelle avtaler skal fullføres ihht. de planer og betingelser som er spesifisert i Arbeidsordren selv om Rammeavtalen er terminert.

**10. Transport av avtalen**

Ingen av partene kan overføre noen del av sine rettigheter eller plikter ihht. denne avtale til tredje part uten den andre parts godkjennelse.

**11. Lojalitet**

Kommunens virksomheter skal følge opp og benytte avtalen. Kommunen er ikke bundet av denne avtale ved større oppdrag og prosjekter eller dersom Håndverkeren ikke har kapasitet til å utføre oppdrag til den tid Kommunen ønsker.

**12. Underentreprenører**

Rammeavtalens bestemmelser skal gjelde også for eventuelle underentreprenører som benyttes.

**13.** **Oppsigelse**

Avtalen har en gjensidig oppsigelsestid på 3 måneder.

Ved vesentlig mislighold av avtalen kan avtalen sies opp av begge parter med øyeblikkelig virkning.

Kommunen kan si opp avtalen med øyeblikkelig virkning dersom HÅNDVERKERENS arbeider har en vesentlig dårligere kvalitet enn forutsatt ved avtaleinngåelse.

**14. Avtalens varighet**

Kongsvinger kommune og HÅNDVERKEREN skal senest 3 måneder før avtalens utløp for å vurdere eventuell forlengelse av avtalen.

Oppsigelse eller utløp av avtalen fritar ikke Håndverkeren fra å ferdigstille igangsatte oppdrag.

**15.** **Avtalen**

Avtalen er skrevet i 2 eksemplarer hvorav partene beholder ett eksemplar hver.

Eventuelle endringer i avtalen skal skje skriftlig og være undertegnet av begge parter for å være gyldig.

**16. Rettsvalg og verneting**

Avtalen er underlagt norsk rett og skal i sin helhet tolkes ihht. norsk rettsforståelse.

Dersom det oppstår en tvist i forbindelse med avtalen skal denne søkes løst ved forhandlinger. Fører forhandlingene ikke fram, skal tvisten løses ved voldgift.

At en tvist er bragt inn til avgjørelse ved voldgift fritar i seg selv ikke partene fra å oppfylle sine forpliktelser ifølge avtalen.

Verneting er Glåmdal tingrett

Kongsvinger, 18/2-09